РЕГЛАМЕНТ (ЕО) № 472/2009 НА СЪВЕТА
от 25 май 2009 година
за изменение на Регламент (ЕО) № 637/2008 по отношение на националните програми за преструктуриране на сектора на памука
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37, параграф 2, трета алинея от него,
като взе предвид Акта за присъединяване от 1979 г., и по-специално параграф 6 от Протокол № 4 относно памука (1), приложен към него,
като взе предвид предложението на Комисията,
като взе предвид становището на Европейския парламент,
като има предвид, че:
(1)
В глава 2 от Регламент (ЕО) № 637/2008 на Съвета от 23 юни 2008 г. за изменение на Регламент (ЕО) № 1782/2003 и за установяване на национални програми за преструктуриране на сектора на памука (2) се съдържат разпоредби относно четиригодишните програми за преструктуриране, които предстои да бъдат приети на равнище държави-членки с цел финансиране, inter alia, на специфични мерки в подкрепа на памукопреработвателната промишленост.
(2)
В резултат на настоящите промени в икономическото положение в сектора на памука в Общността, както и необходимостта незабавно да се осъществят операции по значително преструктуриране и да се включат всички засегнати памукопреработвателни дружества, е обосновано въвеждането на осемгодишен програмен период за преструктуриране. Когато държава-членка въвежда такава осемгодишна програма за преструктуриране, прехвърлянето към националния таван, определен в приложение VIII към Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани (3), следва да се извърши незабавно.
(3)
В член 7, параграф 2, буква a) от Регламент (ЕО) № 637/2008 се предвижда, че бенефициерите на помощ съгласно глава IV от Регламент (ЕО) № 1051/2001 на Съвета от 22 май 2001 г. относно помощите за производство на памук (4) през пазарната 2005/2006 година са бенефициерите по мерките, посочени в член 7, параграф 1, букви а), б) и г) от Регламент (ЕО) № 637/2008. Тъй като обаче някои памукопреработвателни предприятия не са експлоатирани от собствениците си през референтната пазарна година и тези собственици не са бенефициери съгласно глава IV от Регламент (ЕО) № 1051/2001, тези памукопреработвателни предприятия бяха изключени от участие в процеса на преструктуриране. За да бъдат ефективни националните програми за преструктуриране, всички памукопреработвателни предприятия, които са били в експлоатация през референтната пазарна 2005/2006 година и които са отговаряли на условията за подпомагане съгласно глава IV от Регламент (ЕО) № 1051/2001, следва да бъдат обхванати от мерките по член 7, параграф 1, букви а), б) и г) от Регламент (ЕО) № 637/2008. Следователно е целесъобразно по отношение на същата календарна година собственикът на предприятието да отговаря на изискванията за бенефициер съгласно съответните програми за преструктуриране.
(4)
Регламент (ЕО) № 637/2008 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 637/2008 се изменя, както следва:
1.
в член 4, параграф 1 след първа алинея се вмъква следната алинея:
„Чрез дерогация от първа алинея държавите-членки могат да изберат да представят на Комисията до 31 декември 2009 г. един-единствен проект на изменена програма за преструктуриране с продължителност осем години.“;
2.
в член 5, параграф 2 се добавя следната алинея:
„Ако обаче дадена държава-членка избере да представи проект на изменена програма за преструктуриране с продължителност осем години, както е предвидено в член 4, параграф 1, втора алинея, нейният годишен бюджет, посочен в параграф 1 от настоящия член, се прехвърля към националния ѝ таван, определен в приложение VIII към Регламент (ЕО) № 73/2009, през финансовата 2018 година и се прилага за преки плащания, извършени през посочената година. До 1 януари 2018 г. съответната държава-членка представя съобщение за изпълнението на програмата за преструктуриране и за постигането на нейните цели.“;
3.
в член 7, параграф 2 буква а) се заменя със следното:
„а)
собствениците на съоръжения за памукопреработване, на които е била предоставена помощ съгласно глава IV от Регламент (ЕО) № 1051/2001 на Съвета (5) през пазарната 2005/2006 година, за помощта по мерките, посочени в параграф 1, букви а), б) и г) от настоящия член;
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 май 2009 година.